b'\n_START_ARTICLE_\nTorsten Nordstr\xc3\xb6m\n_START_PARAGRAPH_\nTorsten Edvin Nordstr\xc3\xb6m (20. toukokuuta 1897 Vaasa \xe2\x80\x93 1. huhtikuuta 1989 Vaasa) oli Pohjanmaan ruotsinkieliselt\xc3\xa4 rannikkoseudulta kotoisin ollut TVH:n piiri-insin\xc3\xb6\xc3\xb6ri joka toimi RKP:n kansanedustajana 1930-luvun lopulta 1960-luvun lopulle. H\xc3\xa4n toimi ministerin\xc3\xa4 V. J. Sukselaisen lyhytik\xc3\xa4iseksi j\xc3\xa4\xc3\xa4neess\xc3\xa4 I hallituksessa. _NEWLINE_Nordstr\xc3\xb6min vanhemmat olivat asemap\xc3\xa4\xc3\xa4llikk\xc3\xb6 Erik Wilhelm Nordstr\xc3\xb6m ja Emilia Sofia Smulter. H\xc3\xa4n p\xc3\xa4\xc3\xa4si ylioppilaaksi 1915 ja valmistui diplomi-insin\xc3\xb6\xc3\xb6riksi 1920. Nordstr\xc3\xb6m oli TVH:n palveluksessa ylim\xc3\xa4\xc3\xa4r\xc3\xa4isen\xc3\xa4 insin\xc3\xb6\xc3\xb6rin\xc3\xa4 1921\xe2\x80\x931925, nuorempana insin\xc3\xb6\xc3\xb6rin\xc3\xa4 1925\xe2\x80\x931930 ja vanhempana insin\xc3\xb6\xc3\xb6rin\xc3\xa4 1930\xe2\x80\x931934. H\xc3\xa4nen uransa jatkui Vaasan tie- ja vesirakennuspiirin vt. piiri-insin\xc3\xb6\xc3\xb6rin\xc3\xa4 1934\xe2\x80\x931953 ja viimeksi h\xc3\xa4n oli piiri-insin\xc3\xb6\xc3\xb6rin\xc3\xa4 1953\xe2\x80\x931964._NEWLINE_Nordstr\xc3\xb6m oli RKP:n kansanedustajana vuosina 1936\xe2\x80\x931939, 1951\xe2\x80\x931962 sek\xc3\xa4 1966\xe2\x80\x931970 edustaen Vaasan l\xc3\xa4\xc3\xa4nin etel\xc3\xa4ist\xc3\xa4 vaalipiiri\xc3\xa4. H\xc3\xa4n oli reilun kuukauden ajan II kulkulaitosten ja yleisten t\xc3\xb6iden ministeri Sukselaisen I hallituksessa 1957, mutta menetti salkkunsa RKP:n j\xc3\xa4tt\xc3\xa4ess\xc3\xa4 hallituksen. Nordstr\xc3\xb6m toimi presidentin valitsijamiehen\xc3\xa4 vuosien 1950 ja 1956 presidentinvaaleissa ja oli my\xc3\xb6s Vaasan kaupunginvaltuuston ja kaupunginhallituksen j\xc3\xa4sen sek\xc3\xa4 Suomen ruotsalaisten kansank\xc3\xa4r\xc3\xa4jien j\xc3\xa4sen ja valtuutettu.'